STEIKE – SÅ HETT! de som så på gradestokken her i natt, fikk seg litt av en overraskelse. Foto: Bjørn Sigurdsøn / SCANPIX Foto: Bjørn Sigurdsøn NTB scanpix

18,1 grader i Møre og Romsdal – i desember!

Det er et temperaturnivå vi knapt tør håpe på selv når det er sommer. Men tidlig i morges ble det målt 18,1 grader på Sunndalsøra i Møre og Romsdal.

Oppdatert 30. desember 2016

Artikkelen er over tre år gammel

Varm vind strømmet fra sørsiden over fjellet og dalte ned i lavlandet på Sunndalsøra i morges. Fønvinden fikk temperaturen opp til hele 18,1 varmegrader klokken syv i morges, viser YRs temperaturoversikt.

– Utover dagen kan det bli enda varmere, og det er ikke usannsynlig at rekorden fra 1998 på 18,3 blir slått med noen ekstra varmegrader, sier Håvard Larsen ved Meteorologisk institutt i Tromsø.

Til tross for at målingene over tid viser en gjennomsnittstemperatur på 0 til 1 varmegrader i desember på Sunndalsøra, så er det ikke uvanlig med varme dager i desember som kan oppleves som om det er vårsesong, forklarer Larsen.

– Men det er nokså sjeldent at temperaturen overstiger 15 grader, slik det har gjort nå, sier han.

Ordføreren kastet jakken i natt

Sunndals ordfører, Ståle Refstie (Ap), blir overrasket når VG ringer og vekker han i 10-tiden. Han hadde nemlig ikke fått med seg hvor varmt det hadde vært i dag tidlig.

– Såpass! 18,1 grader!, sa han.

Refstie hadde likevel ikke gått glipp av alt. I tretiden i natt hadde han ruslet hjem etter å ha vært på romjulsfest med sine venner.

– Vi kledde oss godt i det vi gikk ut døren, men vi måtte kaste av oss jakkene. Det var jo 15 varmegrader ute, forteller ordføreren:

– Det var som en sommernatt. Vindstille og oppholdsvær.

Han legger ikke skjul på at varmerekorden er noe å være stolt av. Refstie beskriver rennende fosser, elver og grønt gress. På Sunndalsøra hadde de gitt opp julesnøen for lengst.

– Det er grønt gress og enkelte hageblomster er her enda. Jeg har plukket gåsunge fra et seljetre. Den poppet opp på første juledag, forteller han.

STOLT: Sunndals ordfører, Ståle Refstie står i t-skjorte i sin egen hage og plukket blomster i dag tidlig. Han er stolt av Sunndalsøras varmerekord. Foto: Privat

Mildt vær

Været har imidlertid variert veldig den siste perioden og på søndag kan vinteren komme snikende igjen.

– 12 desember ble det for eksempel målt minus tre grader. Det har gradvis blitt varmere den siste perioden:

– Men allerede på søndag kan det gå over til hvit nedbør, sier Larsen.

Også andre steder i fylket ble det målt svært høye temperaturer til årstiden å være natt til fredag.

I Tafjord ble det registrert 16,8 grader, Marstein hadde 16,3 grader, Valldal 14,4 grader og Linge 14,3 grader.

Smaken av vinter

Flere andre plasser i landet preges av mildt vær, men det kan bli kaldere fra og med i morgen, ifølge Statsmeteorolog Ida Fossli.

– I dag er det et lavtrykk som ligger i Jan Mayen og Nord-Norge som vil dra med seg mildere luft nordover og ganske kraftig vind fra vestlandskysten og Nordkapp.

Les også: Slik blir nyttårsværet

Men kuldeværet er på vei igjen allerede i morgen, spesielt i Nord-Norge, opplyser Fossli.

– De fleste får en smak av vinteren igjen, spesielt nord for Stadt. Det vil også bli kaldere i Sør-Norge på søndag, sier hun.

– På Østlandet og Sørlandet blir det imidlertid oppholdsvær, sier Fossli.

Publisert: 30.12.16 kl. 10:21 Oppdatert: 30.12.16 kl. 11:41

Les også

Mer om Norge Vær